P9_TA(2019)0055

Geneetiliselt muundatud sojauba MON 89788 (MON-89788-1)

Euroopa Parlamendi 14. novembri 2019. aasta resolutsioon komisjoni rakendusotsuse eelnõu kohta, millega pikendatakse geneetiliselt muundatud sojauba MON 89788 (MON-89788-1) sisaldavate, sellest koosnevate või sellest valmistatud toodete turule laskmise loa kehtivust vastavalt Euroopa Parlamendi ja nõukogu määrusele (EÜ) nr 1829/2003 (D061871/04 – 2019/2857(RSP))

(2021/C 208/02)

Euroopa Parlament,

— võttes arvesse komisjoni rakendusotsuse eelnõu, millega pikendatakse geneetiliselt muundatud sojauba MON 89788 (MON-89788-1) sisaldavate, sellest koosnevate või sellest valmistatud toodete turule laskmise loa kehtivust vastavalt Euroopa Parlamendi ja nõukogu määrusele (EÜ) nr 1829/2003 (D061871/04,

— võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1829/2003 geneetiliselt muundatud toidu ja sööda kohta (1), eriti selle artikli 11 lõiget 3 ja artikli 23 lõiget 3,

— võttes arvesse määruse (EÜ) nr 1829/2003 artiklis 35 osutatud alalises toiduahela ja loomatervishoiu komitees 30. aprillil 2019 toimunud hääletust, mille tulemusel arvamust ei esitatud, ning võttes arvesse, et 5. juunil 2019 apellatsioonikomitees toimunud hääletuse tulemusel ei esitatud samuti arvamust,

— võttes arvesse Euroopa Parlamendi ja nõukogu 16. veebruari 2011. aasta määruse (EL) nr 182/2011 (millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes) (2) artikleid 11 ja 13,

— võttes arvesse Euroopa Toiduohutusameti 2. juulil 2008. aastal vastu võetud ja 11. juulil 2008. aastal avaldatud arvamust (3),

— võttes arvesse Euroopa Toiduohutusameti 17. oktoobril 2018. aastal vastu võetud ja 16. novembril 2018. aastal avaldatud arvamust loa pikendamise kohta (4),

— võttes arvesse oma varasemaid resolutsioone, milles esitatakse vastuväiteid geneetiliselt muundatud organismide (edaspidi „GMOd“) kasutamiseks lubade andmisele (5),

— võttes arvesse kodukorra artikli 112 lõikeid 2 ja 3,

— võttes arvesse keskkonna-, rahvatervise ja toiduohutuse komisjoni resolutsiooni ettepanekut,

A. arvestades, et komisjoni otsusega 2008/933/EÜ (6) anti luba lasta turule geneetiliselt muundatud sojauba MON 89788 (edaspidi „sojauba MON 89788“) sisaldavat, sellest koosnevat või sellest toodetud toitu ja sööta;

B. arvestades, et 20. novembril 2017 esitas loa hoidja Monsanto Europe S.A./N.V. komisjonile Monsanto Company nimel määruse (EÜ) nr 1829/2003 artiklite 11 ja 23 kohase taotluse kõnealuse loa kehtivuse pikendamiseks;

C. arvestades, et Euroopa Toiduohutusamet (EFSA) võttis 17. oktoobril 2018 kõnealuse loa pikendamise kohta vastu heakskiitva arvamuse (7), mis avaldati 16. novembril 2018;

D. arvestades, et määruses (EÜ) nr 1829/2003 sedastatakse, et geneetiliselt muundatud toit ega sööt ei tohi avaldada kahjulikku mõju inimeste või loomade tervisele ega keskkonnale, ning nõutakse, et komisjon võtaks oma otsuse koostamisel arvesse kõiki liidu õigusaktide asjakohaseid sätteid ning teisi kõnealuse teemaga seotud õiguspäraseid tegureid;

E. arvestades, et sojauba MON 89788 on muudetud tolerantseks glüfosaadipõhiste herbitsiidide suhtes; arvestades, et sojauba MON 89788 on välja töötatud glüfosaaditaluvuse saavutamiseks, mis on saadud valgu CP4 EPSPS abil (8);

Glüfosaadi jääkide ja metaboliitide puudulik hindamine

F. arvestades, et mitu uuringut on tõestanud, et geneetiliselt muundatud herbitsiiditolerantsete põllukultuuride kasvatamisega kaasneb herbitsiidide suurem kasutamine, mida suurel määral põhjustab herbitsiiditolerantsete umbrohtude teke (9); arvestades, et sellest tulenevalt tuleb eeldada, et sojaoa MON 89788 põllukultuurid puutuvad korduvalt kokku glüfosaadi nii suuremate kui ka korduvannustega, mis võib põhjustada selle aine jääkide suurema koguse saagis;

G. arvestades, et glüfosaadi kantserogeensuse osas on endiselt küsimusi; arvestades, et EFSA järeldas 2015. aasta novembris, et glüfosaat ei ole tõenäoliselt kantserogeenne, ja Euroopa Kemikaaliamet (ECHA) järeldas 2017. aasta märtsis, et selle klassifitseerimata jätmine oli õigustatud; arvestades, et Rahvusvaheline Vähiuurimiskeskus (IARC), mis on Maailma Terviseorganisatsiooni vähiuuringutele spetsialiseerunud keskus, liigitas sellele seisukohale vastupidi 2015. aastal glüfosaadi inimeste jaoks tõenäoliselt kantserogeenseks aineks; arvestades, et mitu hiljutist vastastikuse hindamise korras läbi vaadatud teadusuuringut kinnitavad glüfosaadi kantserogeenset toimet (10);

H. arvestades, et geneetiliselt muundatud taimede puhul võib see, kuidas taim täiendavaid herbitsiide lagundab, ja lagunemisproduktide (edaspidi „metaboliidid“) koostist ja seega ka nende toksilisust mõjutada geneetiline muundamine ise (11); arvestades, et EFSA andmetel ei ole toksikoloogilisi andmeid, mis võimaldaksid hinnata glüfosaaditolerantsete geneetiliselt muundatud põllukultuuridega seotud glüfosaadi lagunemisproduktidest tarbijatele tulenevat riski (12);

Jääkide piirnormide ja nendega seotud kontrolli puudumine

I. arvestades, et vastavalt Euroopa Parlamendi ja nõukogu määrusele (EÜ) nr 396/2005 (13), mille eesmärk on tagada tarbijakaitse kõrge tase, tuleks kolmandates riikides toodetud toidu ja sööda kohta kehtestada konkreetsed jääkide piirnormid, kui pestitsiidide kasutamise tagajärjel tekib liidu põllumajandustavadest tulenevaga võrreldes erinev jääkide tase (14); arvestades, et nii on see imporditud herbitsiiditolerantsete geneetiliselt muundatud põllukultuuride puhul, kuna nende kasvatamisel kasutatakse rohkem herbitsiide kui geneetiliselt muundamata põllukultuuride puhul;

J. arvestades aga, et vastavalt EFSA 2018. aasta ülevaatele kehtivatest glüfosaadi jääkide piirnormidest ei olnud kättesaadavad andmed piisavad, et tuletada glüfosaadijääkide piirnormid ja riskihindamise väärtused seoses mitmete geneetiliselt muundatud põllukultuuridega, sealhulgas sojaubadega, millel on EPSPSi muudatus (15);

K. arvestades, et geneetiliselt muundatud taimede herbitsiidijääkide ja nende metaboliitide hindamist ei loeta EFSA geneetiliselt muundatud organismide komisjoni pädevusse kuuluvaks ning seetõttu ei ole seda GMOde autoriseerimismenetluse osana ette võetud;

L. arvestades, et paljud liikmesriikide pädevad asutused on väljendanud EFSA riskihindamise kohta esitatud märkustes, et peavad geneetiliselt muundatud põllukultuuride puhul herbitsiidijääkide ja sellega seotud terviseriskide analüüsi puudumist murettekitavaks (16);

Muud märkused

M. arvestades, et paljud liikmesriigid on väljendanud muret turustamisjärgse keskkonnaseire kava kvaliteedi pärast ning märkinud muu hulgas, et see ei vasta täielikult Euroopa Parlamendi ja nõukogu direktiivi 2001/18/EÜ (17) VII lisas sätestatud eesmärkidele ja asjakohastele täiendavatele suunistele; liikmesriigid on ka üldiselt märkinud, et sojaoa MON 89788 seire on ebapiisav, et selle põhjal ei ole saadud usaldusväärseid andmeid, mis toetaksid järeldust, et sojaoa MON 89788 impordil ja kasutamisel ei ole olnud kahjulikku mõju tervisele või keskkonnale, ning et see ei anna õppetunde, millest selguks selle loomade või inimeste toiduks kasutamise ohutus (18);

N. arvestades, et EFSA on liikmesriikide märkustele vastates korduvalt märkinud, et tema arvates peavad taotlejad ja riskijuhina tegutsev komisjon omavahel põhjalikumalt arutama, kuidas importimiseks ja töötlemiseks mõeldud geneetiliselt muundatud taimede turustamisjärgset keskkonnaseiret praktikas teha;

O. arvestades, et Prantsusmaa toidu-, keskkonna- ning töötervishoiu- ja tööohutusameti (ANSES) biotehnoloogia töörühm märgib, et kuna taotleja poolt läbiviidud aluskirjanduse analüüs teadusuuringute kohta, mis avaldati pärast sojaoa MON 89788 esmakordset lubamist on liiga piirav, ei saa selle põhjal teha järeldust sojaoa MON 89788 ohutuse kohta;

P. arvestades, et geneetiliselt muundatud sojauba, mida kasvatatakse sellistes riikides nagu Brasiilia ja Argentina, on ulatusliku raadamise peamine tõukejõud; arvestades, et seda aspekti ega ka liidu kohustusi, mis tulenevad ÜRO kestliku arengu eesmärkidest, Pariisi kliimakokkuleppest ja muudest rahvusvahelistest bioloogilise mitmekesisuse eesmärkidest, ei ole loa andmise menetluses arvesse võetud;

Ebademokraatlik otsustusprotsess

Q. arvestades, et määruse (EÜ) nr 1829/2003 artiklis 35 osutatud alalises toiduahela ja loomatervishoiu komitees 30. aprillil 2019 toimunud hääletuse tulemusel arvamust ei esitatud, mis tähendab, et liikmesriikide kvalifitseeritud enamus ei toetanud loa andmist; arvestades, et arvamust ei esitatud ka 5. juunil 2019 apellatsioonikomitees toimunud hääletuse tulemusel;

R. arvestades, et komisjon tunnistab, et ta jätkab GMOdele loa andmise otsuste vastuvõtmist ilma liikmesriikide kvalifitseeritud häälteenamuseta, mis tootelubade puhul on üldiselt väga suur erand, geneetiliselt muundatud toidu ja sööda lubade puhul aga muutunud normiks, ning et selline asjaolu on problemaatiline (19); arvestades, et komisjoni president on seda tava korduvalt tauninud ja nimetanud seda ebademokraatlikuks (20);

S. arvestades, et Euroopa Parlament võttis oma kaheksandal ametiajal vastu 33 resolutsiooni, milles väljendatakse vastuseisu toiduks ja söödaks mõeldud GMOde turule laskmisele, ja kolm resolutsiooni, milles väljendatakse vastuseisu GMOde kasvatamisele liidus; arvestades, et liikmesriikide kvalifitseeritud enamus ei pooldanud nende GMOde lubamist; arvestades, et kuigi komisjon ise tunnistab puudujääke demokraatlikus protsessis, liikmesriikide toetuse puudumist ja parlamendi vastuväiteid, jätkab ta siiski GMOdele loa andmist;

T. arvestades, et selleks, et komisjon saaks keelduda GMOdele loa andmisest, kui apellatsioonikomitees ei saavutata liikmesriikide kvalifitseeritud häälteenamust, ei ole vaja õigusakte muuta (21);

1. on seisukohal, et komisjoni rakendusotsuse eelnõu ületab määruses (EÜ) nr 1829/2003 sätestatud rakendamisvolitusi;

2. on seisukohal, et komisjoni rakendusotsuse eelnõu ei ole kooskõlas liidu õigusega, kuna see ei ole kooskõlas määruse (EÜ) nr 1829/2003 eesmärgiga, milleks Euroopa Parlamendi ja nõukogu määruses (EÜ) nr 178/2002 ( 22 ) sätestatud üldpõhimõtete kohaselt on luua alus inimeste elu ja tervise, loomade tervise ja heaolu, keskkonna ja tarbijate huvide kindla kaitse tagamiseks seoses geneetiliselt muundatud toidu ja sööda kasutamisega, tagades samal ajal ka siseturu tõhusa toimimise;

3. palub komisjonil oma rakendusotsuse eelnõu tagasi võtta;

4. kordab, et on valmis jätkama tööd komisjoni ettepanekuga, millega muudetakse määrust (EL) nr 182/2011; palub ka nõukogul kiiremas korras jätkata komisjoni selle ettepanekuga seotud tööd;

5. palub seniks komisjonil kooskõlas määruse (EL) nr 182/2011 artikli 6 lõikega 3 lõpetada GMOde kasvatamiseks või toidu ja söödana kasutamiseks lubade andmine juhtudel, mil liikmesriigid apellatsioonikomitees arvamust ei esita;

6. kutsub komisjoni üles mitte lubama herbitsiiditolerantseid geneetiliselt muundatud põllukultuure enne, kui jääkidega seotud terviseriske on iga juhtumi puhul eraldi põhjalikult uuritud, mis eeldab geneetiliselt muundatud põllukultuuride täiendavate herbitsiididega pihustamise jääkide, herbitsiidide metaboliitide ja mis tahes kombineeritud mõju täielikku hindamist;

7. palub komisjonil täiendavate herbitsiidide kasutamine ja nende jääkide riskihindamine täielikult integreerida herbitsiiditolerantsete geneetiliselt muundatud taimede riskihindamisse, olenemata sellest, kas geneetiliselt muundatud taime tahetakse liidus kasvatada või toidu ja söödana kasutamiseks liitu importida;

8. kordab oma muret, et liidu suur sõltuvus sojaubadest koosneva loomasööda impordist põhjustab metsade hävitamist kolmandates riikides, ning tuletab meelde, et ÜRO kestliku arengu eesmärke on võimalik saavutada ainult siis, kui tarneahelad muutuvad jätkusuutlikuks ja poliitikavaldkondade vahel luuakse koostoime ( 23 )

9. palub komisjonil mitte lubada geneetiliselt muundatud sojaubade importi, välja arvatud juhul, kui on võimalik selgelt tõendada, et nende viljelemine ei ole otseselt ega kaudselt soodustanud raadamist;

10. kutsub komisjoni tungivalt üles käsitlema liidu kohustusi, mis tulenevad rahvusvahelistest kokkulepetest, näiteks Pariisi kliimakokkuleppest, ÜRO bioloogilise mitmekesisuse konventsioonist ja ÜRO kestliku arengu eesmärkidest, määruse (EÜ) nr 1829/2003 kohaselt „liidu õiguse asjakohaste sätetena“ ja/või „õiguspäraste teguritena“, osutama neile väärilist tähelepanu ja andma teada, kuidas neid on otsustusprotsessis arvesse võetud;

11. teeb presidendile ülesandeks edastada käesolev resolutsioon nõukogule ja komisjonile ning liikmesriikide valitsustele ja parlamentidele.

(1) ELT L 268, 18.10.2003, lk 1.

(2) ELT L 55, 28.2.2011, lk 13.

(3) Opinion of the Scientific Panel on Genetically Modified Organisms on application (reference EFSA-GMO-NL-2006-36) for the placing on the market of the glyphosate tolerant genetically modified soybean MON89788, for food and feed uses, import and processing under Regulation (EC) No 1829/2003 from Monsanto, (Geneetiliselt muundatud organismide teaduskomisjoni arvamus, milles käsitletakse ettevõtte Monsanto taotlust (viide EFSA-GMO-NL-2006-36) lasta toidu ja söödana kasutamiseks ning importimiseks ja töötlemiseks turule glüfosaaditolerantne geneetiliselt muundatud sojauba MON89788 vastavalt määrusele (EÜ) nr 1829/2003), The EFSA Journal (2008) 758, lk 1–23, https://efsa.onlinelibrary.wiley.com/doi/epdf/10.2903/j.efsa.2008.758.

(4) Scientific opinion on the Assessment of genetically modified soybean MON 89788 for renewal of authorisation under Regulation (EC) No 1829/2003 (application EFSA-GMO-RX-011), (Geneetiliselt muundatud sojaoa MON 89788 hindamist käsitlev teaduslik arvamus määruse (EÜ) nr 1829/2003 kohase loa kehtivuse pikendamiseks (taotlus EFSA-GMO-RX-010)), EFSA Journal 2018; 16(11):5468, https://efsa.onlinelibrary.wiley.com/doi/epdf/10.2903/j.efsa.2018.5468.

(5) Euroopa Parlament võttis oma kaheksandal ametiajal vastu 36 resolutsiooni, milles on esitatud vastuväited GMOde lubamise kohta. Lisaks võttis parlament üheksandal ametiajal vastu järgmised resolutsioonid:

— Euroopa Parlamendi 10. oktoobri 2019. aasta resolutsioon komisjoni rakendusotsuse eelnõu kohta, millega lubatakse geneetiliselt muundatud maisi MZHG0JG (SYN-ØØØJG-2) sisaldavate, sellest koosnevate või sellest toodetud kaupade turule laskmist vastavalt Euroopa Parlamendi ja nõukogu määrusele (EÜ) nr 1829/2003 (Vastuvõetud tekstid, P9_TA(2019)0028);

— Euroopa Parlamendi 10. oktoobri 2019. aasta resolutsioon komisjoni rakendusotsuse eelnõu kohta, millega pikendatakse geneetiliselt muundatud sojauba A2704-12 (ACS-GMØØ5-3) sisaldavate, sellest koosnevate või sellest toodetud kaupade turule laskmise luba vastavalt Euroopa Parlamendi ja nõukogu määrusele (EÜ) nr 1829/2003 (Vastuvõetud tekstid, P9_TA(2019)0029);

— Euroopa Parlamendi 10. oktoobri 2019. aasta resolutsioon komisjoni rakendusotsuse eelnõu kohta, millega lubatakse lasta turule geneetiliselt muundatud maisi MON 89034 × 1507 × MON 88017 × 59122 × DAS-40278-9 sisaldavaid, sellest koosnevaid või sellest toodetud tooteid ja geneetiliselt muundatud maisi, milles on kombineeritud kaks, kolm või neli MON 89034, 1507, MON 88017, 59122 ja DAS-40278-9 ühekordset transformatsiooni, vastavalt Euroopa Parlamendi ja nõukogu määrusele (EÜ) nr 1829/2003 (Vastuvõetud tekstid, P9_TA(2019)0030),

(6) Komisjoni 4. detsembri 2008. aasta otsus 2008/933/EÜ, millega lubatakse MON89788 (MON-89788-1) geneetiliselt muundatud sojauba sisaldavate, sellest koosnevate või sellest toodetud kaupade turuleviimist vastavalt Euroopa Parlamendi ja nõukogu määrusele (EÜ) nr 1829/2003 (ELT L 333, 11.12.2008, lk 7).

(7) Scientific opinion on the Assessment of genetically modified soybean MON 89788 for renewal of authorisation under Regulation (EC) No 1829/2003 (application EFSA-GMO-RX-011) (Geneetiliselt muundatud sojaoa MON 89788 hindamist käsitlev teaduslik arvamus määruse (EÜ) nr 1829/2003 kohase loa kehtivuse pikendamiseks (taotlus EFSA-GMO-RX-011)), (EFSA Journal 2018; 16(11):5468, https://efsa.onlinelibrary.wiley.com/doi/epdf/10.2903/j.efsa.2018.5468.

(8) Esialgne EFSA arvamus, lk 1.

(9) Vt näiteks: Bonny S, „Genetically Modified Herbicide-Tolerant Crops, Weeds, and Herbicides: Overview and Impact“, Environmental Management, jaanuar 2016, 57(1), lk 31–48, https://www.ncbi.nlm.nih.gov/pubmed/26296738 ning Benbrook, C.M., „Impacts of genetically engineered crops on pesticide use in the U.S. – the first sixteen years“, Environmental Sciences Europe, 28. september 2012, köide 24(1), https://enveurope.springeropen.com/articles/10.1186/2190-4715-24-24.

(10) Vt näiteks, https://www.sciencedirect.com/science/article/pii/S1383574218300887,

https://academic.oup.com/ije/advance-article/doi/10.1093/ije/dyz017/5382278,

https://journals.plos.org/plosone/article?id=10.1371/journal.pone.0219610, ning

https://www.ncbi.nlm.nih.gov/pmc/articles/PMC6612199/.

(11) see on nii glüfosaadi puhul, nagu on kirjas EFSA hinnangus glüfosaadijääkide kehtivate maksimaalsete piirnormide kohta vastavalt määruse (EÜ) nr 396/2005 artiklile 12, EFSA Journal 2018; 16(5):5263, lk 12, https://www.efsa.europa.eu/fr/efsajournal/pub/5263.

(12) EFSA järeldused toimeaine glüfosaadi pestitsiidina kasutamise riskihindamist käsitleva vastastikuse hindamise kohta, EFSA Journal 2015; 13(11):4302, lk 3 https://www.efsa.europa.eu/en/efsajournal/pub/4302.

(13) Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).

(14) Vt määruse (EÜ) nr 396/2005 põhjendust 26.

(15) „Reasoned opinion on the review of the existing maximum residue levels for glyphosate according to Article 12 of Regulation (EC) No 396/2005“ (Põhjendatud arvamus glüfosaadijääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2018; 16(5): 5263, lk 4. https://doi.org/10.2903/j.efsa.2018.5263.

(16) Liikmesriikide märkustega sojaoa MON 89788 kohta on võimalik tutvuda EFSA küsimuste registris: http://registerofquestions.efsa.europa.eu/roqFrontend/login?.

(17) Euroopa Parlamendi ja nõukogu 12. märtsi 2001. aasta direktiiv 2001/18/EÜ geneetiliselt muundatud organismide tahtliku keskkonda viimise kohta ja nõukogu direktiivi 90/220/EMÜ kehtetuks tunnistamise kohta (EÜT L 106, 17.4.2001, lk 1).

(18) Liikmesriikide märkustega sojaoa MON 89788 kohta on võimalik tutvuda EFSA küsimuste registris: http://registerofquestions.efsa.europa.eu/roqFrontend/login?.

(19) Vt näiteks komisjoni 22. aprillil 2015 esitatud seadusandliku ettepaneku (millega muudetakse määrust (EÜ) nr 1829/2003 seoses liikmesriikide võimalusega piirata oma territooriumil geneetiliselt muundatud toidu ja sööda kasutamist või see keelata) seletuskirja ja 14. veebruaril 2017 esitatud seadusandliku ettepaneku (millega muudetakse määrust (EL) nr 182/2011) seletuskirja.

(20) Vt näiteks Euroopa Parlamendi täiskogu istungi avakõnet, mis on lisatud järgmisele Euroopa Komisjonile antud poliitikasuunistele (Strasbourg, 15. juuli 2014), ja 2016. aasta kõnet olukorrast Euroopa Liidus (Strasbourg, 14. september 2016).

(21) Määruse (EL) nr 182/2011 (artikli 6 lõike 3) kohaselt on ette nähtud, et kui apellatsioonikomitees ei saavutata loa andmise toetuseks liikmesriikide kvalifitseeritud häälteenamust, võib komisjon loa anda, kuid ei pea seda tegema.

(22) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

(23) Euroopa Parlamendi 11. septembri 2018. aasta resolutsioon loodusvarade läbipaistva ja vastutustundliku majandamise ning metsade kohta arenguriikides (Vastuvõetud tekstid, P8_TA(2018)0333), punkt 67.